BOZORNI ISTEʼMOL TOVARLARI BILAN TOʻLDIRISHNI RAGʻBATLANTIRISH HAMDA ISHLAB CHIQARUVCHILAR VA SAVDO TASHKILOTLARINING OʻZARO MUNOSABATLARINI TAKOMILLASHTIRISH CHORA-TADBIRLARI TOʻGʻRISIDA
(resolution, 2022-04-05)

Yuqori sifatli, raqobatbardoshli isteʼmol tovarlari ishlab chiqarishni koʻpaytirishni va ularning assortimentini kengaytirishni ragʻbatlantirish, ichki isteʼmol bozorini ular bilan yuqori darajada toʻldirish, shuningdek respublikaning ishlab chiqaruvchi korxonalari bilan savdo tashkilotlari oʻrtasidagi oʻzaro munosabatlar mexanizmini takomillashtirish maqsadida Vazirlar Mahkamasi qaror qiladi: 1. Belgilab qoʻyilsinki, 2003-yil 1-yanvardan 2007-yil 31-dekabrgacha: isteʼmol tovarlari ishlab chiqaruvchi korxonalar isteʼmol tovarlari ishlab chiqarishdan olingan daromadlardan daromad (foyda) soligʻini amaldagi stavkadan 20 foizga kamaytirilgan stavka boʻyicha toʻlaydilar; bolalar uchun tovarlar ishlab chiqaruvchi korxonalar bolalar uchun tovarlar ishlab chiqarishdan olingan daromadlardan daromad (foyda) soligʻini 7 foizli stavka boʻyicha toʻlaydilar. Bolalar uchun tovarlar guruhiga kiruvchi tovarlarni aniqlashda Vazirlar Mahkamasining 1999-yil 14-iyuldagi 327-f-son farmoyishiga va Statistika davlat departamenti tomonidan tasdiqlangan sanoat mahsuloti nomenklaturasiga 1997-yil 17-iyuldagi 8-1/3-8-son Tushuntirishga amal qilinsin; mikrofirmalar va kichik korxonalar isteʼmol tovarlari ishlab chiqarishdan olingan tushumdan yagona soliq toʻlovini amaldagi stavkadan 25 foizga kamaytirilgan stavka boʻyicha toʻlaydilar; ishlab chiqarish korxonalarining isteʼmol tovarlari ishlab chiqarish fizik hajmlarini koʻpaytirish hisobiga olingan daromadlari (foydasi) daromad (foyda) soligʻi va yagona soliq toʻlovi toʻlashdan ozod qilinadi: nooziq-ovqat isteʼmol tovarlari (tamaki mahsulotlari va zargarlik buyumlaridan, kir sovun va atir sovun, shuningdek benzindan tashqari) ishlab chiqaruvchi korxonalar, boʻshaydigan mablagʻlar ishlab chiqarishni koʻpaytirishga, ishlab chiqarilayotgan isteʼmol tovarlarining assortimentini kengaytirishga va raqobatbardoshliligini oshirishga maqsadli yoʻnaltirilgan taqdirda, budjetga aksiz soligʻi toʻlashdan ozod qilinadilar; isteʼmol tovarlari ishlab chiqaruvchi korxonalarga amortizatsiya ajratmalarining yillik hisobdan chiqarish miqdorlarini asosiy vositalar xizmatining foydali muddatidan kelib chiqqan holda mustaqil ravishda belgilash huquqi beriladi. Bunda soliqqa tortish maqsadidagi amortizatsiya ajratmalarining yillik miqdori Oʻzbekiston Respublikasi Soliq kodeksida belgilangan normalardan oshmasligi kerak; korxonalarning oʻzi ishlab chiqargan isteʼmol tovarlari reklamasiga xarajatlari daromad (foyda) soligʻini hisoblab chiqishda soliqqa tortiladigan bazadan toʻliq hajmda chiqarib tashlanadi. 2. Belgilansinki, isteʼmol tovarlari ishlab chiqarishga ixtisoslashayotgan (isteʼmol tovarlari hajmi ishlab chiqariladigan tovarlar umumiy hajmida kamida 60 foizni tashkil qiladigan) korxonalar 2003—2005-yillarda: isteʼmol tovarlari ishlab chiqarish uchun oʻz ishlab chiqarishida foydalaniladigan xom ashyo, materiallar va butlovchi buyumlar importi boʻyicha bojxonada rasmiylashtirishdan keyin 60 kundan kechiktirmay, mikrofirmalar va kichik korxonalar uchun esa 90 kundan kechiktirmay bojxona toʻlovlari (bojxonada rasmiylashtirish uchun yigʻimlardan tashqari) toʻlaydilar. Bunda ulush qoʻshish asosida (tolling boʻyicha) isteʼmol tovarlari ishlab chiqarish uchun keltiriladigan xom ashyo bojxona toʻlovlaridan ozod qilinadi, bojxonada rasmiylashtirish uchun yigʻimlar bundan mustasno; yer soligʻini belgilangan tartibda amaldagi stavkalar boʻyicha, lekin tegishli shaharlar va shaharchalarning oʻrta zonasi uchun belgilangan stavkadan ortiq boʻlmagan stavkalar boʻyicha toʻlaydilar; mulk soligʻini isteʼmol tovarlari ishlab chiqarish uchun kreditlar hisobiga, kreditni qoplash muddatida, lekin 7 yildan ortiq boʻlmagan muddatda sotib olingan asbob-uskunalar qiymatiga kamaytirilgan soliqqa tortiladigan bazadan kelib chiqqan holda toʻlaydilar; valyuta tushumini isteʼmol tovarlarini eksport qilishdan olingan, oʻz ishlab chiqarishi ehtiyojlari uchun import qilingan xom ashyo, materiallar va butlovchi buyumlar qiymatiga kamaytirilgan miqdorda majburiy ravishda sotadilar. 3. Belgilab qoʻyilsinki, ushbu qarorning 1 va 2-bandlarida nazarda tutilgan imtiyozlar berilishi munosabati bilan boʻshaydigan mablagʻlar korxonalar tomonidan faqat ishlab chiqarish hajmlarini koʻpaytirish, ishlab chiqarilayotgan isteʼmol tovarlarining assortimentini kengaytirish va raqobatbardoshliligini oshirish bilan bogʻliq tadbirlarga yoʻnaltiriladi. Soliqqa tortishdan boʻshagan mablagʻlardan boshqa maqsadlarda foydalanilgan hollarda ushbu mablagʻlar, amaldagi qonunchilikda nazarda tutilgan jarima jazolarini hisobga olgan holda, toʻliq hajmda budjetga oʻtkaziladi. 4. Isteʼmol tovarlarining yirik ishlab chiqaruvchilariga: oʻz mahsulotlarini rasmiy distribyutorlar orqali ulgurji sotish tizimini yaratish; respublika mintaqalarida, shu jumladan savdo komplekslarida firma ulgurji-chakana savdo doʻkonlari shoxobchalarini rivojlantirish tavsiya qilinsin. 5. Isteʼmol tovarlari ishlab chiqaruvchi, Oʻzbekiston Respublikasi Davlat budjetidan va davlat maqsadli jamgʻarmalaridan qarzi boʻlmagan korxonalarga ishlab chiqarayotgan tovarlarini oʻz rasmiy distribyutorlariga va ulgurji savdo korxonalariga 90 kundan ortiq boʻlmagan muddat bilan konsignatsiya shartnomalari boʻyicha, shuningdek vositachilik shartnomalari va topshiriqnomalar boʻyicha sotishga ruxsat berilsin. 6. Tijorat banklariga xalq isteʼmol tovarlari ishlab chiqarish boʻyicha yangi quvvatlarni barpo etish va ishlayotganlarini kengaytirish uchun belgilangan tartibda milliy va xorijiy valyutada kreditlar berish tavsiya qilinsin. 7. Sut, jun, qoramol va mayda mollar terisi, meva-sabzavot va poliz mahsulotlarini qayta ishlash hamda mollarni goʻshtga soʻyish bilan shugʻullanuvchi korxonalarga mazkur qishloq xoʻjaligi mahsulotlarini bevosita ishlab chiqaruvchilardan — aholidan, dehqon va fermer xoʻjaliklaridan naqd pul bilan hisob-kitob qilgan holda oʻz ehtiyojlari uchun tayyorlash huquqi berilsin. 8. Mazkur qarorning 1 va 2-bandlarida nazarda tutilgan soliq imtiyozlari ilovaga muvofiq isteʼmol tovarlari ishlab chiqaruvchi ishlab chiqarish korxonalariga joriy etiladi. 9. Oʻzbekiston Respublikasi Adliya vazirligi Oʻzbekiston Respublikasi Moliya vazirligi, Davlat soliq qoʻmitasi hamda boshqa manfaatdor vazirliklar va idoralar bilan birgalikda bir oy muddatda: amaldagi qonun hujjatlariga ushbu qarordan kelib chiqadigan oʻzgartirish va qoʻshimchalar kiritish toʻgʻrisida Vazirlar Mahkamasiga takliflar kiritsin: idoraviy normativ hujjatlarni ushbu qarorga muvofiqlashtirsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.Azimov va M.Usmonov zimmasiga yuklansin.